**สรุปการบรรยาย “กติการะหว่างประเทศว่าด้วยสิทธิพลเมืองและสิทธิทางการเมือง:**

**สาระสำคัญ ความท้าทาย และแนวทางปฏิบัติที่ดีจากประเทศต่างๆ**

การบรรยายดังกล่าวนี้เป็นส่วนหนึ่งของการประชุมปฏิบัติการเพื่อเผยแพร่พันธกรณีของประเทศไทยภายใต้กติการะหว่างประเทศว่าด้วยสิทธิพลเมืองและสิทธิทางการเมือง (ICCPR) ดำเนินการโดย Mr. Yuval Shany ตำแหน่งกรรมการสิทธิมนุษยชนแห่งสหประชาชาติ (Human Rights Committee: HRC) โดยมีเนื้อหาที่สำคัญดังต่อไปนี้

ประเทศไทยได้เข้าเป็นภาคีกติการะหว่างประเทศว่าด้วยสิทธิพลเมืองและสิทธิทางการเมืองเมื่อปี พ.ศ.2539 จึงทำให้ไทยมีข้อผูกพันที่จะต้องปฏิบัติตามกติกา ICCPR ซึ่งเป็นหนึ่งในกฎหมายสิทธิมนุษยชนระหว่างประเทศ คณะกรรมการสิทธิมนุษยชนแห่งสหประชาชาติเป็นกลไกในการตรวจสอบการดำเนินการตามพันธกรณีประกอบด้วยสมาชิกที่ได้รับคัดเลือกจำนวน 18 คน จากหลายๆ ภาคเพื่อให้มีความหลากหลายของภูมิหลัง โดยปัจจุบันมีตัวแทนภาคเอเชียจากประเทศญี่ปุ่นเพียงประเทศเดียว บทบาทของคณะกรรมการฯไม่ได้มีหน้าที่ในการตัดสินว่าประเทศใดมีความบกพร่องหรือมีปัญหาหรือทำให้เกิดความอับอาย แต่มีหน้าที่ในการสนับสนุนและช่วยเหลือให้ประเทศสมาชิกสามารถนำกติกาดังกล่าวไปปฏิบัติได้ รวมทั้งสนับสนุนให้ประเทศสมาชิกดำเนินการและรายงานผลข้อมูลอย่างโปร่งใส

คณะกรรมการฯจะมีการตรวจสอบรายงานที่ประเทศสมาชิกต่างๆ รายงานเข้ามา และให้คำแนะนำข้อสังเกตเพื่อให้การดำเนินการดังกล่าวมีประสิทธิภาพมากขึ้น ซึ่งปัญหาการรายงานส่วนใหญ่ที่พบ ได้แก่ การส่งรายงานแก่คณะกรรมการช้า การไม่รายงานตามความเป็นจริง (underreport) และการไม่รายงาน เป็นต้น ในขณะเดียวกันคณะกรรมการก็ได้รับรายงานจากหน่วยงานต่างๆ และ NGO ของแต่ละประเทศในเรื่องเดียวกัน เพื่อศึกษาควบคู่กับรายงานที่ได้รับจากประเทศต่างๆ และเป็นการตรวจสอบความถูกต้องน่าเชื่อถือของข้อมูลด้วย

วิทยากรเน้นพูดถึงบางประเด็นที่สำคัญ เช่น ข้อบทที่ ๑ สิทธิในการกำหนดเจตจำนงของตนเอง ข้อบทที่ ๒ การไม่เลือกปฏิบัติ ข้อบทที่ ๔ การจำกัดสิทธิ ซึ่งสามารถดำเนินการได้ในสถานการณ์พิเศษแต่ต้องอยู่ในระยะเวลาที่จำกัด เช่น ช่วงมีการจลาจล เป็นต้น ประเด็นที่คณะกรรมการฯกังวลโดยทั่วๆ ไป คือ การสังหารหรือทรมานตามอำเภอใจ การลงโทษโดยละเมิดศักดิ์ศรีของความเป็นมนุษย์ (Dehumanized punishment) รวมทั้งความรุนแรงในครอบครัว (Unofficial torture) เป็นต้น ส่วนปัญหาของไทยที่น่าเป็นห่วงตามความเห็นของคณะกรรมการฯ ได้แก่ มีจำนวนผู้ต้องขังมากเกินกว่าที่เรือนจำรองรับได้ และการยังไม่สามารถยกเลิกโทษประหาร

**ข้อเสนอแนะ:**

เนื่องจากกรมพินิจฯมีหน้าที่ดำเนินการในการลดอัตราการทำผิดซ้ำของผู้ที่เข้าสู่กระบวนการยุติธรรมด้วยกระบวนการบำบัด แก้ไข ฟื้นฟู และการติดตามช่วยเหลือเด็กและเยาวชนภายหลังออกจากระบวนการยุติธรรม ซึ่งสังคมเป็นกลไกสำคัญที่ช่วยให้เด็กและเยาวชนสามารถปรับตัวดำเนินชีวิตอยู่ในสังคมได้โดยหยุดการกระทำผิด แต่จากข้อมูลที่ได้รับจากการบรรยายนี้แสดงให้เห็นว่า โดยทั่วไปแล้วนั้นประชาชนส่วนใหญ่ของประเทศมักละเลยเรื่องสิทธิมนุษยชนและการดำเนินการเพื่อผู้กระทำผิดกฎหมาย เนื่องจากเป็นธรรมชาติที่ผู้ที่ได้รับประโยชน์ย่อมปกป้องและรักษาผลประโยชน์ของตนเอง ดังนั้น สิทธิมนุษยชนของคนส่วนน้อยในสังคม (เช่น ผู้ต้องขัง คนชายขอบ ผู้กระทำผิดกฎหมาย) จึงมักถูกมองข้าม และไม่ได้รับความสำคัญในระดับต้นๆ ซึ่งสะท้อนให้เห็นจากการสนับสนุนให้ลงโทษผู้กระทำผิดอย่างรุนแรง และมีความเห็นว่า ผู้ต้องขังไม่ควรได้รับการปฏิบัติที่ดี และมีแนวความคิดในเชิงสนับสนุนให้กีดกันผู้กระทำผิดกฎหมายออกจากสังคม เพื่อให้สังคมปลอดภัย ขณะเดียวกันสังคมก็มีบทบาทสำคัญในการช่วยเหลือ และให้โอกาสแก่ผู้เคยกระทำผิดกฎหมายในการดำเนินชีวิตเช่นเดียวกับคนทั่วไปทั้งในเรื่องการประกอบอาชีพ และการศึกษา ซึ่งตามหลักฐานเชิงประจักษ์พบว่า การบำบัดแก้ไขผู้เคยกระทำผิดกฎหมายที่ช่วยลดอัตราการกระทำผิดกฎหมายซ้ำได้มากที่สุดนั้นควรดำเนินการในชุมชนมากกว่าในสถานควบคุม ด้วยเหตุนี้ กรมพินิจฯอาจมีช่วยส่งเสริมสังคมให้เกิดความตระหนักในบทบาทของตนเอง (Social awareness) ที่มีส่วนช่วยในการป้องกันการเกิดอาชญากรรมและช่วยให้ผู้เคยกระทำผิดกฎหมายสามารถปรับตัวอยู่ในสังคมได้ภายหลังได้รับการปล่อยตัว